
PËR VITIN 2013

Kuvendi i Shqipërisë, duke konsideruar se:
- KQZ-ja është institucioni kryesor përgjegjës për përgatitjen, organizimin, administrimin e zgjedhjeve dhe shpalljen e rezultatit të tyre;
- Veprimtaria e KQZ-së, në përgjithësi, dhe vendimmarrja  e tij, në veçanti, janë me rëndësi themelore, si dhe në lidhje të drejtpërdrejt shkakësore me suksesin e procesit zgjedhor dhe standardin e tyre;
- Veprimtaria e KQZ-së duhet të udhëhiqet nga parimet e pavarësisë politike dhe institucionale, paanësisë, integritetit, transparencës, profesionalizmit, efiçencës;
- Zhvillimi i zgjedhjeve të lira, të drejta dhe të ndershme, në respektim të Dokumentit të Kopenhagenit të OSBE-së  të vitit 1990 dhe në përputhje me standardet ndërkombëtare të KiE-së përbën përgjegjësi themelore të veprimtarisë e të funksionit të KQZ-së;
Pas shqyrtimit të Raportit të Komisionit Qendror të Zgjedhjeve, mbi veprimtarinë e vitit 2013, konstaton se: 
- KQZ-ja përgatiti, administroi dhe shpalli, sipas rastit, rezultatin zgjedhor të zgjedhjeve të përgjithshme për Kuvendin, të datës 23 qershor, si dhe të disa zgjedhjeve të pjesshme për zgjedhjet për organet e qeverisjes vendore;
- Vendimmarrja e KQZ-së, në lidhje me disa aspekte të përgatitjes së zgjedhjeve të 23 qershorit, si dhe me shpalljen e rezultatit te tyre, në një numër rastesh nuk respektoi parimin e paanësisë;
- Për zgjedhjet e vitit 2013, KQZ-ja nuk përmbushi disa afate ligjore, lidhur me aplikimin e projekteve SEN, SEV dhe nuk arriti të përshtatë rregullat e nevojshme për implementimin e projekteve pilot, megjithëse kërkohej më tepër kohë nga sa pati KQZ-ja në dispozicion për rastin konkret;
- Procesi i trajnimit të anëtarëve të KZAZ-ve, KQV-ve dhe GN-ve rezultoi me problematika; 
- Vendimi i KQZ-së për të ndryshuar përbërjen e komisioneve zgjedhore të niveleve më të ulëta, duke zëvendësuar të gjithë anëtarët e 89 komisioneve të zonave të administrimit zgjedhor (KZAZ), të emëruar nga partia e dytë më e madhe e opozitës, përveçse jo i bazuar ligjërisht, ishte në vazhdën e një sërë vendimmarrjesh të konsideruara të motivuara politikisht;
- Në vendimmarrjen e KQZ-së janë vërejtur një sërë shkeljesh me karakter procedural, si në rastin e vendimit për të mos miratuar ndarjen e re të ZAZ-ve dhe në rastet e moscaktimit të rendit të ditës për mbledhjen pasardhëse, apo për mosndryshimin e rendit të ditës me kërkesë të anëtarëve të KQZ-së;
- KQZ-ja në disa raste nuk ka respektuar afatet ligjore të përcaktuara në Kodin Zgjedhor dhe në Planin Orientues të Veprimit për vendimmarrjen e tij, si dhe ka cenuar vetë apo ka lejuar cenimin e ceremonialitetit të mbledhjeve të veta;
- KQZ-ja nuk i ka paraqitur të plota vendimmarrjet në faqen e saj të internetit, sikundër  parashikon ligji;
- KQZ-ja mori në shqyrtim ankesat  kundër rezultateve, edhe pse me përbërje të reduktuar nuk duhet ta bënte këtë. Në këtë proces KQZ-ja pranoi të shqyrtojë ankesat e partive të mëdha, duke refuzuar rregullisht ankesat e partive të vogla;
- KQZ-ja nuk respektoi ligjin zgjedhor, lidhur me shumicën e kërkuar në vendimmarrjet e saj, duke miratuar akte normative dhe disa vendime me shumicë të thjeshtë, në vend të shumicës së cilësuar, siç e kërkon Kodi Zgjedhor;
- Puna për saktësimin e të dhënave dhe koha e kërkuar nga partitë politike për të verifikuar rezultatet e pasqyruara në projektaktin e KQZ-së me tabelat e ZAZ-ve dhe QV-ve, solli si pasojë tejkalimin e afatit ligjor për miratimin e Tabelave Përmbledhëse të Rezultatit për çdo zonë zgjedhore, të përcaktuar në nenin 123 të Kodit Zgjedhor;
- Rritja e numrit të KZAZ-ve, si dhe ndryshimet ligjore, sa i përket procedurave që ndiqen gjatë procesit të numërimit, ndihmuan në përshpejtimin e procesit të numërimit, dhe zbehjen e situatave bllokuese gjatë procesit nga KZAZ-të apo GNV-të;
- Procesi dhe dita e zgjedhjeve në tërësi u vlerësuan edhe nga misionet e vëzhgimit dhe monitorimit, vendase dhe ndërkombëtare, me standard demokratik të realizuar;
- Bordi i Monitorimit të Medias u ngrit përtej afateve ligjore nga ana e KQZ-së dhe efektiviteti i tij ishte i reduktuar, si pasojë e  mungesës së kolegjialitetit. KQZ-ja nuk zbatoi në mënyrë efikase dispozitat ligjore në lidhje me median;
- KQZ-ja nuk ka respektuar detyrimin ligjor për shqyrtimin e raporteve javore të Bordit të Monitorimit të Mediave;
- Vendimet e KQZ-së, lidhur me transmetimet në media të materialeve të përgatitura nga subjektet zgjedhore, tejkaluan vendimet e mëparshme të gjykatave, kompetencat e KQZ-së dhe standardet e OSBE-së dhe Këshillit të Evropës;
- Disa vendime të KQZ-së nuk ishin të arsyetuara ligjërisht dhe në jo pak raste KQZ-ja tejkaloi kompetencat e saj rregullatore;
- Procesi i numërimit të votave, në përgjithësi rezultoi pozitiv. 
Kuvendi, për vitin 2014 i kërkon Komisionit Qendror të Zgjedhjeve, në mënyrë të veçantë fokusimin në këto drejtime:
- Të hartojë një program pune në funksion të përgatitjes së zgjedhjeve të ardhshme për organet e qeverisjes vendore, ku të parashikojë se çfarë do të bëjë  KQZ-ja; 
- Të evidentojë problematikat që lidhen me përgatitjen, administrimin dhe shpalljen e rezultatit të zgjedhjeve, si dhe adresimet për ndryshime ligjore nëse është rasti;
- Të përmbushë rekomandimet e Misionit Ndërkombëtar të Vëzhgimit të Zgjedhjeve të OSBE/ODIHR-it, të pas zgjedhjeve për organet e qeverisjes vendore të vitit 2011 dhe ato për Kuvendin e Shqipërisë të vitit 2013, që i adresohen KQZ-së dhe/ose lidhen me veprimtarinë e saj;
- Të zhvillojë programe intensive të edukimit të zgjedhësve, veçanërisht për disa kategori të veçanta, si votuesit për herë të parë, votueset e gjinisë femërore etj.;
- Të bashkëpunojë ngushtë dhe në mënyrë periodike me partitë politike për përgatitjen dhe zhvillimin e programeve për trajnimin e administratës zgjedhore në të gjitha nivelet;
- Të rendisë të gjitha nevojat për infrastrukturën e përgatitjes dhe të zhvillimit të zgjedhjeve, duke i kërkuar Qeverisë që të ofrojë mbështetje në këtë aspekt;
- Të përgatisë draftet e të gjithë vendimeve dhe udhëzimeve që do të miratohen në bazë dhe për zbatim të Kodit zgjedhor, duke i konsultuar ato gjerësisht me partitë politike;
- Të përgatisë një projektbuxhet për zhvillimin e zgjedhjeve të ardhshme, përfshirë këtu edhe buxhetin për financimin e fushatës së partive politike, sipas përcaktimeve të Kodit Zgjedhor;
- Të vlerësojë mundësinë e aplikimit të teknologjisë së informacionit në procesin e zhvillimit të zgjedhjeve, si dhe atë të shpalljes së rezultatit të tyre;
- Të krijojë kushtet për evidentimin dhe realizimin e infrastrukturës përkatëse për të mundësuar votimin e zgjedhësve me aftësi të kufizuara;
- Të ndërtojë një administratë profesionale dhe larg ndikimit politik.

